Furnas ja Terra Nostra Park    Saare idaosas asub maaliline Lagoa des Furnas - vulkaanikraatris asuv järv ning mäejalamil väike Furnase linn. Kuna ümbrus on vulkaaniliselt aktiivne piirkond, leidub seal mitmeid termaalveeallikaid. Furnases asuv imekaunis Terra Nostra park on rajatud 18. saj USA konsuli Thomas Hicklingi poolt, hiljem on seda pidevalt laiendatud ja arendatud ning tänapäeval on see imeline botaanikaaed tõmbenumbriks turistidele üle kogu maailma. Kauni pargi keskel asub ümar  termaalveebassein, mille suur rauasisaldus muudab vee tumekollaseks. Vee temperatuur on u 40 kraadi ning väidetavalt aitab seal suplemine parandada paljusid tervisehädasid. Pargi serval asuv Terra Nostra Garden Hotel avati aastal 1934, ning hotelli restoranis saab proovida maitsvat köögivilja-lihahautist Cozido, mis on küpsenud vulkaanilise maapõue kuumuses. Järve põhjakaldal saab iga päev u 11.30 näha põnevat vaatepilt, mil kohalike restoranide töötajad asuvad maapõuest välja võtma hiiglaslikke  hautamisnõusid. Nendes on juba hommikul kella neljast alates küpsenud maitsev lihahautis, mida siis Furnase restoranides pakutakse.